સો વાર પૂરા થયા. કેશુએ પૂછ્યું, ‘સિટ એટલે શું ?’ હું નાઈલાજ થયો. મોઢામાંથી નીકળી ગયું : ‘બેસણેં’ એટલે કેશુને કાંઈક આશા આવી અને એણે પૂછ્યું : ‘સિટનો સ્પેલિંગ શો ?’ આવો અવળો કૂદકો કંઈ ધ્યાન વગર મરાય ? હું શૂન્ય નજરે એના તરફ જોતો જ રહ્યો. આ વખતે કેશુએ ખૂબ જ ધીરજ રાખી. મારવાને બદલે એણે મને વખત આપ્યો અને કહ્યું કે, ‘જો સિટ ઉચ્ચાર કયા ક્યા અક્ષર મેળવવાથી થઈ શકે છે ? સિટમાં ક્યા ક્યા ઉચ્ચારો સમાયેલા છે ?’